b'\n_START_ARTICLE_\n\xc5\xa0ved\xc5\xb3 savanoriai Lietuvoje\n_START_PARAGRAPH_\n\xc5\xa0ved\xc5\xb3 savanoriai Lietuvoje \xe2\x80\x93 karininkai i\xc5\xa1 \xc5\xa0vedijos, dalyvav\xc4\x99 kuriant Lietuvos kariuomen\xc4\x99, taip pat ir nepriklausomyb\xc4\x97s kovose._NEWLINE_\xc5\xa0ved\xc5\xb3 kareiviai ir karininkai kaip savanoriai dalyvavo vis\xc5\xb3 po I Pasaulinio karo sugriuvus Rusijos imperijai susik\xc5\xabrusi\xc5\xb3 valstybi\xc5\xb3 Pabaltijyje (Suomija, Estija, Latvija, Lietuva) nepriklausomyb\xc4\x97s kovose. Did\xc5\xbeiausias j\xc5\xb3 ind\xc4\x97lis buvo Suomijos nepriklausomyb\xc4\x97s kovose, kur buvo suformuota apie t\xc5\xabkstant\xc4\xaf kari\xc5\xb3 tur\xc4\x97jusi \xc5\xa0ved\xc5\xb3 brigada. \xc4\xae Lietuv\xc4\x85 vyko tik \xc5\xa1ved\xc5\xb3 karininkai. \xc5\xa0ved\xc5\xb3 savanoriai, daugiausia prisid\xc4\x97j\xc4\x99 prie Lietuvos kariuomen\xc4\x97s k\xc5\xabrimo, buvo: O. Dahlbeckas, F. Arnbergeris, K. Haegeris, M. Ekstroemas. F. Arnbergeris gr\xc4\xaf\xc5\xbe\xc4\x99s i\xc5\xa1 Lietuvos \xc5\xa1ved\xc5\xb3 spaudoje gyr\xc4\x97 lietuvi\xc5\xb3 karius, teig\xc4\x97, kad jie niekuo nenusileid\xc5\xbeia \xc5\xa1ved\xc5\xb3 kareiviams, o juk Lietuvos kariuomen\xc4\x97 dar labai jauna, k\xc4\x85 tik susiformavusi. Reik\xc5\xa1mingiausias \xc5\xa1ved\xc5\xb3 savanori\xc5\xb3 Lietuvoje ind\xc4\x97lis priklauso Olofui Dahlbeckui, pirmajam \xc5\xa0vedijoje karo lak\xc5\xabnui. Jis atvyko \xc4\xaf Lietuv\xc4\x85 1919 m. pavasar\xc4\xaf ir i\xc5\xa1buvo \xc4\x8dia apie pusmet\xc4\xaf. Atvyk\xc4\x99s \xc4\xaf Lietuv\xc4\x85 O. Dahlbeckas gavo majoro laipsn\xc4\xaf ir buvo paskirtas Lietuvos kariuomen\xc4\x97s Aviacijos dalies inspektoriumi. O. Dahlbeckas pri\xc5\xbei\xc5\xabr\xc4\x97jo Lietuvos karo aviacijos organizavim\xc4\x85, pats dalyvavo kai kuriose karin\xc4\x97se operacijose. Lietuvos nupirkti Fokker tipo voki\xc5\xa1ki l\xc4\x97ktuvai daugiausia buvo naudojami \xc5\xbevalgybai, ta\xc4\x8diau O. Dahlbecko vadovaujami Lietuvos lak\xc5\xabnai reng\xc4\x97 ir bombardavimus kov\xc5\xb3 su Raudon\xc4\x85ja Armija metu, i\xc5\xa1 kuri\xc5\xb3 reik\xc5\xa1mingiausias buvo prie\xc5\xa1o paj\xc4\x97g\xc5\xb3 prie Panev\xc4\x97\xc5\xbeio gele\xc5\xbeinkelio bombardavimas. O. Dahlbeckas pareng\xc4\x97 Lietuvos karo aviacijos reorganizavimo planus, kurie buvo \xc4\xafgyvendinami jau jam i\xc5\xa1vykus i\xc5\xa1 Lietuvos.'